Nagwaak vir slagoffers in Garsfontein-aanvalFoto: Yusuf Abramjee @Abramee / Twitter Talle inwoners het Woensdagaand by die Garsfontein-polisiestasie in die ooste van Pretoria bymekaargekom om ŉ nagwaak te hou vir die slagoffers wat wreed in hul huis aangeval en vermoor is. Yusuf Abramjee, ŉ gemeenskapsleier en aktivis wat die geleentheid gereël het, het Donderdag aan Maroela Media gesê dit was ŉ vreedsame byeenkoms waartydens inwoners kerse gebrand het om met die slagoffers en hul naasbestaandes te simpatiseer. “Sowat honderd mense het op kort kennisgewing die nagwaak bygewoon. Die omgewing gaan die afgelope tyd gebuk onder misdaad en die inwoners leef in vrees. Die dubbelmoord het die gemeenskap geruk,” het Abramjee gesê. Abramjee dryf die afgelope tyd ŉ veldtog onder die vaandel van #CrimeMustFall. Hy het gesê die veldtog en hutsteken moet oor die hele land begin vlamvat. “Mense is vuisvoos vir misdaad. Die doel van die veldtog is om misdaadbewusmaking op alle sosialemedia-platforms te skep. Dit moet dien om mense aan te spoor om die polisie verantwoordelik te hou om misdaad te bekamp maar terselfdertyd inwoners aanmoedig om nou saam met die polisie te werk en hande te vat.” Kol. Kervin Solomons, stasiebevelvoerder van die Garsfontein-polisie, het inwoners toegespreek en verseker dat die ondersoek hoë prioriteit geniet. “Ons is besig om alle leidrade op te volg en die verdagtes op te spoor en sal geen steen onaangeroer laat nie,” het hy gesê. Maroela Media het vroeër berig die polisie het ŉ soektog van stapel gestuur na drie verdagtes wat Dinsdagaand op ŉ huis in Miasstraat in Garsfontein toegeslaan en vyf inwoners met skerp voorwerpe aangeval het. Twee middeljarige vroue is tydens die voorval doodgesteek. ŉ 59-jarige man, die huiseienaar, is kritiek gewond en twee jonger vroue, die huiseienaar se 30-jarige dogter en die gesin se huiswerker, is onderskeidelik matig en ernstig beseer. Die man is ŉ senior beampte in die departement van toerisme. Sy vrou en dié se suster is in die aanval dood. Lees meer hier. Die aanvallers het met twee televisies en die slagoffer se voertuig op vlug geslaan. Die dogter kon kort daarna, Woensdag omstreeks 00:30, daarin slaag om te ontsnap en hulp te ontbied. Die voertuig is later verlate in Yeoville in Johannesburg opgespoor. Die slagoffers se name is nog nie bekend gemaak nie. Die Garsfontein-polisie ondersoek ŉ saak van moord en huisroof. Niemand is nog in verband met die voorval in hegtenis geneem nie. Intussen het die veiligheidsmaatskappy ADT aan Maroela Media gesê hy het sigbaarheid in die buurt vermeerder. “ŉ Wag is buite die perseel geplaas en bykomende gewapendereaksie-voertuie is in die omgewing ontplooi om die veiligheid van inwoners te verseker. ADT se berader is ook betrek om die slagoffers en familie by te staan,” het ADT gesê. ADT staan die polisie in hul ondersoek by. Foto: Yusuf Abramjee @Abramee / Twitter